VSA-regsfirma kyk na eis teen Naspers oor ANN7 | Netwerk24
Deur Nellie Brand-Jonker 05 Desember 2017 16:41
'n Amerikaanse regsfirma wat bekend is vir groepgedinge sê hy het 'n ondersoek namens beleggers van Naspers begin oor die geld wat MultiChoice aan ANN7 betaal het.
Die regsfirma Pomerantz sê in 'n verklaring die ondersoek hou verband daarmee of Naspers en lede van sy bestuur of direkteure by onwettige sakepraktyke betrokke was.
Volgens Pomerantz ondersoek hy die moontlikheid van 'n regseis teen Naspers.
Dit kom nadat Naspers op 1 Desember in 'n verklaring gesê het sy filiaal MultiChoice het met 'n ondersoek begin om vas te stel of onvanpaste betalings aan die nuuskanaal ANN7 gemaak is. Dié kanaal is tot onlangs deur die omstrede Gupta-familie besit.
In die verklaring is daar verwys na mediaberigte wat spruit uit gelekte e-posse wat toon MultiChoice het sy jaarlikse betaling aan ANN7 wesenlik verhoog van R50 miljoen tot R141 miljoen oor die afgelope twee jaar.
Die regsfirma voer in sy verklaring aan Naspers se Amerikaanse depositobewyse het Vrydag toe dié verklaring uitgereik is met 5,5% gedaal tot $51,60.
Naspers is om kommentaar genader, wat bygevoeg sal word sodra hy gereageer het. Die aandeelprys het 'n rukkie gelede 4,13% laer teen R3 479,95 verhandel.